กระทรวงสาธารณสุข ห่วงสุขภาพพระสงฆ์ช่วงฝุ่น PM 2.5 เกินมาตรฐาน ชวนพุทธศาสนิกชนถวายหน้ากากอนามัย
กระทรวงสาธารณสุข ห่วงสุขภาพพระสงฆ์ช่วงฝุ่น PM 2.5 เกินมาตรฐาน ชวนพุทธศาสนิกชนถวายหน้ากากอนามัย  นายสาธิต ปิตุเตชะ รัฐมนตรีช่วยว่าการกระทรวงสาธารณสุข เปิดเผยว่า ปัจจุบันฝุ่นละอองขนาดเล็ก PM2.5 มีค่าเกินเกณฑ์มาตรฐานมาตั้งแต่ปลายเดือนกันยายนเป็นต้นมา และพบว่าในเขตกรุงเทพมหานครและปริมณฑลเพิ่มสูงขึ้นเรื่อยๆ โดยเฉพาะช่วงเช้ามืดและพลบค่ำที่มีอากาศเย็น ทำให้กลุ่มพระสงฆ์ที่ต้องออกบิณฑบาตตอนเช้าเป็นกลุ่มที่ได้รับผลกระทบนี้ จากข้อมูลของโรงพยาบาลสงฆ์พบว่ามีพระภิกษุได้รับผลกระทบมีอาการอาพาธเกี่ยวกับระบบทางเดินหายใจ ได้แก่ อาการหอบกำเริบในโรคหลอดลมอุดกั้นเรื้อรังและหอบหืด หลอดลมอักเสบติดเชื้อและภาวะปอดอับเสบ ส่งผลให้พระสงฆ์อาพาธต้องนอนโรงพยาบาลเพิ่มสูงขึ้นเท่าตัว จากเดิมเฉลี่ย 5 รายต่อเดือน เพิ่มเป็น 11 รายต่อเดือน ในช่วงเดือนตุลาคมถึงเดือนธันวาคมนี้ โดยยังไม่มีแนวโน้มว่าจะลดลง นพ.สมศักดิ์ อรรฆศิลป์ อธิบดีกรมการแพทย์ กล่าวว่า สาเหตุส่วนใหญ่ของการหอบกำเริบในโรคหลอดลมอดุกั้นเรื้อรังและหอบหืด เนื่องจากการสูดควัน และฝุ่น PM 2.5 ในช่วงบิณฑบาตตามท้องถนน ชุมชนตลาด โรงงานต่างๆ ทุกวัน รวมถึงการนั่งยานพาหนะที่เปิดโล่ง เช่น การนั่งซ้อนมอเตอรไซค์ รถตุ๊กตุ๊ก รถไฟและนอกจากนี้ยังพบว่าพระภิกษุมีอาการหอบกำเริบ ภายหลังการประกอบกิจสงฆ์และงานต่างๆ ภายในวัด เช่น การจุดธูป การกวาดขยะมูลสัตว์ที่มีจำนวนมากในวัด การเผาขยะมูลฝอย การเผาศพ การก่อสร้างในวัด และไม่ได้ใส่เครื่องป้องกันเช่นหน้ากากอนามัย จึงนับได้ว่าพระภิกษุสามเณรเป็นกลุ่มเสี่ยงที่อาจยังไม่ได้การรณรงค์ ทั้งนี้ ขอแนะนำให้พระสงฆ์ที่บิณฑบาต รวมทั้งพุทธศาสนิกชนที่ตักบาตรตอนเช้าสวมหน้ากากอนามัยเพื่อป้องกัน ฝุ่น PM 2.5 และขอเชิญชวนประชาชนทำบุญด้วยการถวายหน้ากากอนามัยแด่พระสงฆ์ เพื่อเป็นการร่วมส่งเสริมสุขภาพพระสงฆ์อีกทาง หากมีข้อสงสัย หรืออาการผิดปกติจากการได้ร้บควันฝุ่น PM2.5 สามารถปรึกษาได้ที่โทร. 0-2354-4305 ต่อ 5213 ในวันจันทร์- ศุกร์ เวลา 08.00 น.- 12.00 น. หรือโทร 0-2354-4305  ต่อ  5121 ในวันเสาร์-อาทิตย์ ตลอด 24 ชั่วโมง